یەکێتیی نیشتمانیی کوردستان، گۆڕانکاری لە پۆستی پارێزگاری ھەڵەبجەدا دەکات، بۆ ئەو پۆستەش ناوی چوار کاندیدی ناردووەتە ئەنجومەنی وەزیرانی حکوومەتی ھەرێمی کوردستان.
ئەحمەد قەدەفەری، جێگری بەرپرسی مەڵبەندی ٩ ی ڕێکخستنی شارەزووری یەکێتیی نیشتیمانی کوردستان، لەمبارەوە بە (باسنیوز)ی ڕاگەیاند: "بۆ پۆستی پارێزگاری ھەڵەبجە، ناوی چوار کەسمان ناردووە بۆ مەکتەبی سیاسی، پێشتر ناوی دوو کەسمان ناردبوو، دواتریش ناوی دوو کەسی دیکەمان داوە و نووسراوی چوار کەسەکەش لە مەکتەبی سیاسییەوە کراوە بۆ ئەنجومەنی وەزیران".
ڕونیشی کردەوە و گوتی: "(سەعید سەید قادر، ئازاد تۆفیق) وەک دوو کاندیمان نووسراوەکەیان لە مەکتەبی سیاسییەوە چووە بۆ ئەنجومەنی وەزیران و دواتریش (مامۆستا عوسمان، عەلی عوسمان)یش وەک دوو کاندیدیتر خراونەتە لیستەکەوە، بەڵام نازانم نووسراوەکەی ئەوان گەیشتووەتە ئەنجومەنی وەزیران، یان نا".
بە گوتەی ئەحمەد قەدەفەری، ئەو نووسراوەی کە ناردوویانە بۆ مەکتەبی سیاسی، نزیکەی (٢٥) ڕۆژ دەبێت و وەڵامەکەی مەکتەبی سیاسیشیان بۆ ھاتووەتەوە، کە ناردوویانە بۆ ئەنجومەنی وەزیران. "ئەگەر ناوی یەکێکیان بگەڕێتەوە، ئەوکات دەکرێت بە پارێزگاری ھەڵەبجە و پۆستی پارێزگاری ھەڵەبجە بە فەرمی بەڕێوە دەبات".
عەبدوڵا نەورۆڵی، سەر بە بزووتنەوەی گۆڕان پارێزگاری ھەڵەبجە بووە کە ئێستا لە پۆستەکەی نەماوە و لە جێگەیدا عەلی عوسمان، جێگری پارێزگاری هەڵەبجە کە لەسەر پشکی یەکێتییە، بە وەکالەت پۆستی پارێزگاری ھەڵەبجە بەڕێوە دەبات.